Diari Oficial de la Generalitat Valenciana


Sumari del DOGV 3240, del 12-05-1998 (1998/2880)

RESOLUCIÓ de 23 de març de 1998, del conseller d'Obres Públiques, Urbanisme i Transports, per la qual es declara homologat l'àmbit del Pla de Reforma Interior núm. 20, de Castelló de la Plana en la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3240

Data del DOGV
:   12-05-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/2880


Data del document
:   23-03-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 23 de març de 1998, del conseller d'Obres Públiques, Urbanisme i Transports, per la qual es declara homologat l'àmbit del Pla de Reforma Interior núm. 20, de Castelló de la Plana en la Llei 6/1994, de 15 de novembre, de la Generalitat Valenciana, Reguladora de l'Activitat Urbanística. [1998/X2880]
  
Vist l'expedient relatiu al Projecte d'Homologació i Pla de Reforma Interior núm. 20, de Castelló de la Plana, i de conformitat amb els següents:
  
Antecedents de fet
  
Primer
  
El Projecte d'Homologació i de Pla de Reforma Interior fou exposat al públic mitjançant anuncis inserits en el periòdic Mediterráneo de 2 de juliol de 1997, i en el Diari Oficial de la Generalitat Valenciana núm. 3.035, de 15 de juliol de 1997. Transcorregut el període d'al·legacions i de presentació de proposicions jurídic econòmiques, durant el qual es presentà una única plica, el Plenari de l'Ajuntament aprovà provisionalment els projectes en la sessió del 3 de febrer de 1998.
  
Segon
  
La documentació es compon dels projectes d'homologació i del Pla de Reforma Interior, formats ambdós per memòria, plans i normativa urbanística.
  
Tercer
  
L'1 de setembre de 1997 s'emeté informe previ pel director general d'Urbanisme i Ordenació Territorial de la Conselleria d'Obres Públiques, Urbanisme i Transports.
  
Quart
  
La Comissió Territorial d'Urbanisme de Castelló, reunida en sessió del 5 de març de 1998, informà favorablement l'homologació de l'àmbit del Pla de Reforma Interior núm. 20, de Castelló de la Plana.
  
Fonaments de dret
  
Primer
  
Respecte al procediment, en el cas present, s'han observat les prescripcions legalment establides per a expedients d'homologació d'aquesta índole, que estan constituïdes pels articles 38 i següents per remissió de la Disposició Transitòria Primera de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Així mateix, s'han demanat els diferents informes preceptius.
  
Segon
  
Quant al fons de l'assumpte, l'objecte dels projectes remesos és doble:
  
- Per un costat, homologar a la LRAU l'àmbit del sòl urbà comprés en l'anomenat pel Pla General de Castelló de la Plana, Pla Especial de Reforma Interior número 20, que durant molt de temps estigué ocupat per les instal·lacions d'emmagatzematge i distribució de carburants de CAMPSA, al Grau de Castelló de la Plana, actualment desmantellades. L'homologació es planteja amb caràcter de modificativa, ja que s'introdueixen modificacions en les determinacions del Pla General. Tals canvis es concreten, bàsicament, en un reajustament i correcció de l'àmbit del Pla de Reforma Interior, com a conseqüència de més exactes mesuraments i de la inclusió en el sector de part del viari necessari per a la seua connexió; a incrementar la densitat de 70 habitatges per hectàrea a 75, i, finalment, a introduir, a més de la tipologia d'edificació en bloc, la d'unifamiliar adossada, la qual cosa no es permetia en el Pla General.
  
- D'un altre, establir una nova ordenació detallada del sector, això a través d'un Pla de Reforma Interior que substituïsca completament l'anterior, aprovat definitivament el 28 de febrer de 1991.
  
L'encara vigent Pla de Reforma Interior núm. 20 concreta una edificabilitat de 56.532 m² en tipologia d'illa tancada. Segons la memòria del Pla de Reforma Interior, tant la tipologia elegida com la superfície unitària resultant per habitatge (137 m²) han propiciat la falta d'interès en el seu desenvolupament. Per això es planteja l'homologació i el Pla de Reforma Interior, possibilitant l'aparició d'habitatges unifamiliars adossats.
  
El resum de superfícies del Pla de Reforma Interior és el següent:
  
- Residencial en bloc 4.129 m²
  
- Residencial unifam. adossada 15.554 m²
  
- Terciari-comercial 744 m²
  
- Educativocultural 4.900 m²
  
- Espais lliures 8.800 m²
  
- Xarxa viària privada 1.392 m²
  
- Xarxa viària pública 10.264 m²
  
Superfície total 45.783 m²
  
Tercer
  
La disposició transitòria primera, apartat tercer, de la LRAU, estableix que l'aprovació de Plans de Reforma Interior que modifiquen determinacions dels plans generals vigents a l'entrada en vigor d'aquesta Llei requereix l'homologació del sector corresponent, que podrà efectuar-se directament en aprovar dits instruments, sempre que aquests continguen els documents específics i les determinacions necessàries amb aquest fi. En el cas que ens ocupa, el nou Pla de Reforma Interior implica la necessitat d'introduir canvis en les determinacions del Pla General, la qual cosa condueix a la necessitat de tramitar conjuntament l'homologació modificativa del sector.
  
El projecte d'homologació conté les determinacions exigibles que es deriven de la Disposició Transitòria Primera de la LRAU. A més, pot considerar-se que el projecte s'ajusta també a les directrius de la Instrucció de Planejament 1/1996, de 23 de gener, aprovada per l'Ordre del conseller d'Obres Públiques, Urbanisme i Transports, de 29 de març de 1996. En aquest sentit, s'han tingut en compte les observacions assenyalades en l'informe previ d'1 de setembre de 1997. No existeix cap impediment a l'aprovació definitiva de l'homologació.
  
Quart
  
El Pla de Reforma Interior que s'examina conté una ordenació completament diferent de l'establida en l'encara vigent, aprovat el 28 de febrer de 1991. No es tracta d'una modificació puntual de l'actual Pla Especial de Reforma Interior, sinó de la seua completa substitució per un altre nou que implica la seua completa revisió. Ja que no es tracta d'una modificació de Pla, sinó d'un completament nou, no és aplicable ací l'article 55.4 de la LRAU, segons el qual la modificació del Pla que comporte diferent qualificació o ús urbanístic de les zones verdes o espais lliures anteriorment previstos requereix informe previ favorable del Consell Superior d'Urbanisme. Tampoc ens trobem davant d'una modificació de planejament l'objecte de la qual siga l'alteració de tals zones verdes o espais lliures, per la qual cosa tampoc no s'hi requereix el dictamen del Consell Jurídic Consultiu previst en l'article 10.8.e de la Llei 10/1994, de 19 de desembre, de Creació del Consell.
  
La nova ordenació tampoc no s'oposa a l'article 55.3 de la LRAU, ja que el compliment dels estàndards de l'article 22 (al qual després es farà referència), suposa en tot cas que el nou aprofitament del Pla de Reforma Interior està compensat amb la millor realització dels estàndards legals de qualitat d'ordenació.
  
Segons assenyala el vocal en la Comissió Informativa del Ministeri de Foment, el carrer 345 del Pla està previst que forme part del projecte de nou accés al port. Amb l'objecte de no impossibilitar aquest projecte, l'ordenació del nou Pla de Reforma Interior no ha de disminuir l'amplària del vial previst en l'anterior Pla Especial de Reforma Interior, ni tampoc ha de disminuir la distància de la línia d'edificació que es preveia en aquest últim pla. Aquest aspecte ha quedat acreditat en l'expedient, segons resulta de l'informe municipal de 26 de febrer de 1998.
  
Cinquè
  
L'article 23.1 de la LRAU estableix que les determinacions dels Plans de Reforma Interior s'adequaran als estàndards establits en l'article 22. En el cas que ens ocupa, el projecte de Pla de Reforma Interior núm. 20 compleix els estàndards resultants de la directa aplicació de l'article 22 de la LRAU. No obstant això, s'ha de fer alguna observació en relació amb la reserva per a dotació escolar.
  
La disposició transitòria vuitena de la LRAU assenyala que, mentre no es produïsca el desenvolupament reglamentari previst en l'article 22 d'aquesta Llei, se seguirà aplicant en annex del Reglament de Planejament, aprovat pel Reial Decret 2.159/1978, de 23 de juny, per a determinar les reserves exigibles de sòl amb destinació escolar, i s'afegeix després que, no obstant això, previ informe favorable de la Conselleria competent en matèria d'Educació, podrà exonerar-se o minorar-se el compliment de la dotació de sòl escolar exigida en el dit reglament.
  
En annex del Reglament de Planejament no sols indica (com arreplega la memòria del Pla de Reforma Interior) que, per al nombre d'habitatges que ací es preveu, la dotació escolar serà de 12 m² per habitatge, sinó que, a més, en l'article 5.2 s'exigeix que la parcel·la tinga una dimensió mínima que, per als centres de l'antiga EGB ha de ser d'almenys de 5.000 m². El Pla de Reforma Interior núm. 20 preveu dues parcel·les per a dotació escolar, una de 2.734 m² i una altra de 2.166 m², per la qual cosa és evident que no es compleix allò que s'ha exigit per l'annex del Reglament. D'aquesta manera, i segons resulta de la disposició transitòria vuitena de la LRAU, l'aprovació d'una reserva escolar com la prevista en el Pla de Reforma Interior exigeix el previ informe favorable de la Conselleria d'Educació.
  
Segons resulta de la documentació remesa per l'Ajuntament, aquest informe de la Conselleria d'Educació ha estat sol·licitat el 13 de gener de 1998, sense que fins la data haja sigut emés.
  
Així les coses, únicament és possible que aquesta Conselleria procedisca ara a l'aprovació definitiva del projecte d'homologació. Una vegada s'obtinga l'informe de la Conselleria d'Educació, i en funció de quin siga el seu contingut, l'Ajuntament de Castelló de la Plana, prèvia expedició de cèdula d'urbanització per part del seu alcalde, serà competent per a l'aprovació definitiva del Pla de Reforma Interior.
  
Tal solució, a més, és la que més afavoreix l'autonomia municipal. Com assenyala la Instrucció de Planejament 1/1996, sobre homologació de plans, el sentit i finalitat del document d'homologació és fer efectiva amb rapidesa la transferència de competències en favor dels municipis que, en matèria de planejament, resulta possible i pertinent segons la nova legislació, la qual cosa implica traslladar a l'administració local la responsabilitat decisòria sobre l'aprovació del planejament parcial i de reforma interior, a la vegada que ja ha quedat establit el marc competencial a partir de la separació en els dos nivells de la nova ordenació urbanística definits per la xarxa primària i la xarxa detallada, fixats pel document d'homologació. Aprovat definitivament per la Comunitat Autònoma el document d'homologació, l'Ajuntament de Castelló de la Plana assumeix la plena competència sobre l'aprovació del Pla de Reforma Interior, sense que haja d'intervindre respecte d'això cap instància superior.
  
Atès que el Pla de Reforma Interior pot afectar un tram de vial que, en aquest moment, té la consideració de carretera de la Diputació Provincial, es recorda a l'Ajuntament que, abans de l'aprovació definitiva del dit Pla, caldria sol·licitar informe de la Diputació.
  
Sisè
  
El conseller d'Obres Públiques, Urbanisme i Transports és competent per a l'adopció de aquesta resolució en virtut d'allò que s'ha establit en l'article 39.1 de la LRAU, en relació amb l'article 6é del Reglament dels Òrgans Urbanístics de la Generalitat Valenciana aprovat per Decret 77/1996, de 16 d'abril, del Govern Valencià.
  
Vistos els preceptes legals citats i la resta de concordant i pertinent aplicació, resolc:
  
Declarar homologat l'àmbit del Pla de Reforma Interior núm. 20, de Castelló de la Plana, a la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptats des del dia de la notificació o publicació d'aquesta. Per a la interposició del mencionat recurs serà requisit imprescindible que, amb caràcter previ, el recurrent comunique a aquest òrgan la interposició del recurs, de conformitat amb allò que s'ha previst en els articles 57.2.f) i 58 de la Llei Reguladora de la Jurisdicció Contenciosa Administrativa, i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjudici que es puga exercir qualsevol altre recurs que s'estime oportú.
  
València, 23 de març de 1998.- El conseller d'Obres Públiques, Urbanisme i Transports: José Ramón García Antón.